D Lia Rumantscha het deno aagfange s Rumantsch Grischun in de Öffentlichkeit vorzstelle. Es isch betont worde, dass die Sprooch kei Konkuränz zu de Schriftidiom sött sy, un dass mer si vorallem in Domäne wott yfiere, wo bis jetz s Dütsch verwändet worde isch. Demit sin z.B Formular, Plakat, Werbig u.ä gmeint gsi. Privati Unternämme hen e grosses Intress zeigt, wääred uss de Bevölcherig wenig Meinige luut worde sin. In de wenige kritische Bemerkige in de Press  isch aber devor gwarnt worde, e Schriftsprooch vo "obe", ohni di romanischsproochigi Basis yzfiere[8]. Einewäg het d Lia Rumantscha ab 1983 di erscht Kürs für Rumantsch Grischun aabote, wo uff grosses Intress gstosse sin. Scho 1985 isch deno s Pledari, s Wörterbuech für Rumantsch Grischun ussegee worde. Wääred de Kanton sich no zrugghalte het, het de Bund scho 1984 aagfange, als Versuech Formular uff Rumantsch Grischun z verschigge, un 1986 isch feschtgsetzt worde, dass Übersetzige vum Bund immer uff Rumantsch Grischun gmacht werde.